**Татулық пен бірлік күні**

Мамыр айының мамыражай күндері Қазақстан халықтарының бірлігі мерекесі тойланады. «Ырыс, қайда барасың? Ынтымаққа барамын!» дейді дана халқымыз. Сонымен бірге «Бірлік бар жерде тірлік бар» деген дана сөзді де айтқан халқымыз. «Досымызды сақтай білген елміз, дәм-тұзын ақтай білген елміз» деген Қазыбек бидің сөздерін бүгінгі қара шаңырақтың астына бір атаның баласындай жиналған 130-ға жуық ұлт өкілдерімен қоян-қолтық берекеде, мерекеде, бірлікте өмір сүріп жатқан көпұлтты Қазақстан дәлелдей алады.

Көптеген ұлттардың ортақ шаңырағына айналған Қазақстан бейбітшілік пен келісімнің үлгілі жолын көрсетіп отыр. Ал енді тәуелсіз елде тойланатын бірліктің ерекше мерекесінің тарихына көз жүгіртсек, Кеңес Одағындағы еңбекшілердің таптық мерекесі болған 1 Мамыр тәуелсіз Қазақстанның тарихына енгенде мүлдем жаңа­ша мән-маңызға ие болғаны анық.Елбасымыз тәуелсіз елде ендігі жерде еңбекшілердің мерекесі емес, Қазақстан халқының бірлігі меркесі тойланатынын айтып өзгерту енгізді.

«Балапан басына, тұрымтай тұсына» кеткен зобалаң заманда атамекенін тастап тек қазақтар ғана бас сауғалап кетпегендігін, кіндік қаны тамған туған жерлерін тастап қазақ жеріне де түрлі ұлт өкілдері қоныс аударғанын білеміз. Тіпті «Абай жолы» роман-эпопеясында да патша өкіметінен бас сауғалап Ішкі Ресей жерінен ат-арбамен жер жәннаты Жетісудың Қапал жағына көш түзеп «жандарын шүберекке түйіп» Тобықты жерін басып өтіп көшіп бара жатқан орыс халқы туралы сөз қозғалған. Тарихтың шытырман жолы қай халықты болмасын дүниенің төрт бұрышына допша домалатты. Қай заманнан да бауырмал халқымыз әр елден пана іздеп келген «жат жұртты» бауырына басып, төрінен орын беріп, бір тілім нанын бөліп жеді. Қаймағы бұзылмаған қазақ жері көп ұлтты мемлекетке айналды. Бүгінде еліміздегі қай ұлтқа болмасын салт-дәс-түрлерін жаңғыртуға, мәдениеті мен әдебиетін дамытуға, тілінің жетілуіне қамқорлық көрсетілуде.Еліміздегі 100-ден астам этностың басын біріктірген бірегей құрылым – Қазақстан халқы ассамблеясы құрылды. Ассамблея ел бірлігін нығайтуда, түрлі диаспоралардың мәдениетін сақтауда қызмет етіп келеді. Бір сөзбен айтқанда Мәңгілік Ел іргесі бекуде.

Ол себепті де мамыр бүкіл Қазақстан халқы үшін бірлік пен татулықтың, ынтымақтың мерекесі ретінде тойланады. Қазіргі дүниежүзінде қауіпті індеттің таралуына орай карантин режимі орнап, атаулы мереке әр бір шаңырақта, туыстық бірлікте аталып өтілу қажеттігі туындап отыр. Десек те барлық бұқаралық ақпарат құраралдары бұл мерекенің мәні мен маңызын атай отырып, түрлі ақпараттар, мәдени шаралар өткізері қах (онлайн түрінде).

Қандай болмасын діні басқа, тілі басқа, тілегі бір ұлттар бір шаңырақ астында күн кешуде. Ынтымақты ырыс қазығына айналдырып, бірлік пен ынтымақтан бұзылмайтын қорған құрып, бірлігіміз жарасып, бейбіт өмірде күн кешейік, ағайын!

Абикенова Г.Е.

Әл-Фараби атындағы ҚазҰУ доценті, т.ғ.к.